Persónslyftur við arbeiðspalli verða brúktar til at lyfta persónar og tilfar í eina hóskandi arbeiðshædd fyri at útinna eitt tíðaravmarkað arbeiði so sum viðlíkahald og umvæling. Persónslyfturnar eru sum oftast festar beinleiðis á eitt motordrivið akfar ella á ein undirvogn, sum kann flytast. Útgerðin skal hava CE merking og skal lúka krøvini til at verða seld á evropeiska marknaðinum. Útvegarin skal við sølu, leigu ella láni altíð lata eina skrivliga nýtsluleiðbeining á føroyskum máli (eisini er loyvt at nýta danskt, norskt og svenskt mál), ið greiðir frá handfaring, nýtslu og viðlíkahaldi. Nýggar flytiligar persónslyftur mugu ikki verða tiknar í nýtslu, fyrr enn tær eru fráboðaðar Arbeiðs- og brunaeftirlitinum. Nýggj fráboðan skal gerast áðrenn nýtslu í sambandi við eigaraskifti ella umbygging og umvæling av týdningi. Ein persónslyft skal verða hildin við líka av einum av løggildum serkønum fólki úr Arbeiðs- og brunaeftirlitinum 12. hvønn mánað, soleiðis at hon altíð er í góðum og forsvarligum standi. Leiðbeiningarnar frá útvegaranum og galdandi reglur frá Arbeiðs- og brunaeftirlitinum um kanning og viðlíkahald skulu verða fylgdar. Loyvisbræv krevst ikki fyri at nýta eina persónslyft. Ung undir 18 ár mugu tó ikki nýta eina persónslyft sjálvstøðugt. Er talan um eina persónslyft, ið eisini kann verða nýtt sum t. d. trukkur ella krani, so kevjast loyvisbrøv til hesi vinnutólini, um persónslyftin verður nýtt til tey endamálini.